**Moja domovina**

 Budim se sa cvrkutom ptica. Valovita kosa moja obale ljubi. Kiša mi je majka, a sunce otac. Sretna sam dok idem u susret novom danu. Svoj put počinjem na periferiji šeher Sarajeva. Mome se putovanju pridružuju moje vjerne druge.

 Izlazeći iz sarajevske kotline nailazim na raznovrsnu floru i faunu. Dok svojim laganim korakom prolazim kroz starovijekovni grad Visoko, u meni se ogledaju vrhovi piramida. Onako zelene tek napola otkrivene osmjehuju mi se kamene ploče i žele mi sretan put.

 Ja sretna idem dalje prolazeći putevima kojim gazim već vijekovima. Prateći svoju uobičajenu rutu dolazim do Kaknja, stari rudarski grad, pun ljudi toplih srca. Opažam visoke dimnjake kakanjskih termoelektrana i cik lokomotiva koje izlaze i ulaze u ovaj grad.

 A onda Zenica blista u oku mome zelenom. Mašem slavnom Bilinom polju i snu Kulinovom. Gromoglasni pljesak razbija tišinu dok odzvanja sa svih strana moje ime. Magla me prati do iznad Gradine, a ja srca radosna ka Doboju hitam.

 Sve gradina do gradine, ali tvrđava Dobojska posebna. Tu su moje sestre Usora i Spreča kao vile žitna polja zagrlile.

 Vijudam, krivudam da prije noći kroz Modriču prođem, a onda blago razlijem se na sve strane i pustim Savu da sama teče dalje. Ja dalje neću. Meni je ovo dosta. Po meni ova zemlja zove se Bosna. I zalijevam je i plavim, a ona je moja, i kakva god je, njenim se imenom hvalim.

 Pod Igmanom izvirem svakog jutra, a uvirem u ljudska srca koja kucaju kao jedno veliko srce već stotine ljeta. A tamo gdje ima srca, nada nikad ne umire. Nada, da je moj tok imao smisla.

*Učenica: Azra Fejzagić*

*Razred i odjeljenje: VIII-1 (osmi jedan)*